**ELŐTERJESZTÉS**

**Körmend Város Önkormányzata Képviselő-testülete 2018. május 30-i ülésére**

**Tárgy:** Beszámoló a Rádió 8 Körmend Kft. 2017-es évben végzett tevékenységéről

Tisztelt Képviselő-testület!

A Rádió 8 Körmend Kft. 2017-ben is az előző esztendő végén kialakított műsorstruktúrában sugározta adását. Jelen pillanatban 7 fő dolgozik napi szinten azért, hogy színvonalas és igényes műsorokkal szolgáljuk ki a Körmenden és a térségben élőket. Hétköznaponként három műsorsávban folyik élő műsorszerkesztés. Reggel 7-től 10-ig „Ébresztő Körmend”, 10-től 14-ig „Hashtag”, 14-től 18 óráig pedig a „Latte” című műsort hallgathatják a Körmend és Körmend környékén élők. Este 18 óra után pedig a már jól bejáratott magazinműsorok kerülnek adásba (Turisztikai, Kistérségi, Sport, Egészségmegőrzési, Krónika).

A hírműsorokra minden óra egészében kerül sor. A hírszerkesztés során maradéktalanul sikerült elérnünk azt a kitűzött célunkat, hogy a korábbinál is több helyi hír jelenjen meg a Körmend FM hírműsoraiban. Az országos hírek mellett így mostanra közel azonos mértékű helyi hír kerül szerkesztésre.

A zenei kínálatunk folyamatosan frissül, aminek köszönhetően a legújabb és legnépszerűbb dalok kerülnek sugárzásra. A visszajelzések alapján a zenei kínálat frissülésének is köszönhetően egyre többen hallgatják a helyi rádiót.

A stúdióból történő sugárzás mellett a tavalyi évben már több körmendi rendezvényről is a helyszínről folytattunk élő bejelentkezésekkel tarkított műsorvezetést, ami a hallgatói visszajelzések alapján nagy népszerűségnek örvendett.

A korábbi évekhez képest 2017-ben jelentősen nőtt a reklámidő értékesítéséből befolyt összegek mértéke. Komoly munkát végeztünk annak érdekében, hogy új partnereket kutassunk fel, és olyan kölcsönösen hasznos megállapodásokat kössünk, melyből mindkét fél profitálhat. Jelentős számú helyi vállalkozóval és kisvállalkozással sikerült hosszabb távú együttműködést kialakítanunk. Ebben nagy szerepet játszott, hogy olyan hosszútávú, kedvezményes reklámidő csomagokat tudtunk kínálni, melynek kigazdálkodása nem jelentett gondot a helyi kisvállalkozóknak sem. A reklámidő értékesítéséből befolyt bevételeink ennek köszönhetően egy év alatt több mint a másfélszeresére nőttek. Célunk, hogy a jövőben további partnereket kutassunk fel, és vonjunk be az együttműködésbe.

**Bevételek:**

Értékesítés nettó árbevétele: 10.574.000,- Ft

Egyéb bevételek: 15.196.000,- Ft (ebből tulajdonosi támogatás: 12.810.000,- Ft)

Összesen: 25.770.000,- Ft

**Költségek:**

Anyagjellegű ráfordítások: 18.599.000,- Ft

Személyi jellegű ráfordítások: 5.573.000,- Ft

Értékcsökkenési leírás: 417.000,- Ft

Egyéb ráfordítások: 405.000,- Ft

Összesen: 24.994.000,- Ft

**Üzleti tevékenység eredménye: 776.000,- Ft**

A Rádió 8 Körmend Kft. felügyelőbizottsága a 2017-es mérlegbeszámolót megismerte és egyhangú döntéssel elfogadta azt.

Kérem a Testületet, hogy a beszámolót tárgyalja meg.

**HATÁROZATI JAVASLAT**

Körmend Város Önkormányzata Képviselő-testülete megismerte és jóváhagyja a Rádió 8 Körmend Kft. 2017. évi mérlegbeszámolóját.

Körmend, 2018. 05. 23.

**Bebes István**

**polgármester**